CELEX: 62017TN0451
Language: el
Date: 2017-07-20 00:00:00
Title: Υπόθεση T-451/17: Προσφυγή της 20ής Ιουλίου 2017 — Verband der Deutschen Biokraftstoffindustrie κατά Επιτροπής

25.9.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 318/15
            
         Προσφυγή της 20ής Ιουλίου 2017 — Verband der Deutschen Biokraftstoffindustrie κατά Επιτροπής
   (Υπόθεση T-451/17)
   (2017/C 318/21)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Verband der Deutschen Biokraftstoffindustrie e.V. (Βερολίνο, Γερμανία) (εκπρόσωποι: R. Stein, P. Friton και H.-J. Prieß, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την ανακοίνωση της Επιτροπής με αριθμό πρωτοκόλλου BK/abd/ener.c.1(2017)2122195, καθόσον αυτή προβλέπει στη σελ. 5, ως προς τον υπολογισμό των εκπομπών αερίων θερμοκηπίου από βιοντίζελ, τη χρησιμοποίηση τιμής εκπομπών ίσης με 99,57 g CO2eq ανά MJ μεθανόλης· καθώς και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της η προσφεύγουσα προβάλλει δύο λόγους.
   
               1.
            
            
               Πρώτος λόγος: Παράβαση της οδηγίας 2009/28/EΚ (1) λόγω παρεκκλίσεως από την προκαθορισμένη μεθοδολογία υπολογισμού.
               
                           —
                        
                        
                           Η προσφεύγουσα υποστηρίζει ότι, βάσει του άρθρου 19, παράγραφος 1, στοιχείο β', στις περιπτώσεις που χρησιμοποιούνται πραγματικές τιμές για τον υπολογισμό μιας τιμής εκπομπών, εφαρμόζεται η μεθοδολογία που καθορίζεται στο παράρτημα V, μέρος Γ, της οδηγίας 2009/28/ΕΚ. Κατά το παράρτημα V, μέρος Γ, σημείο 13, της οδηγίας 2009/28/ΕΚ, οι εκπομπές από το χρησιμοποιούμενο καύσιμο (eu) λογίζονται ως μηδενικές για τα βιοκαύσιμα και τα βιορευστά. Η προσβαλλόμενη ανακοίνωση υποδεικνύει στα εθελοντικά συστήματα πιστοποιήσεως, τάσσοντας και σχετική προθεσμία, να εφαρμόσουν έναν τρόπο υπολογισμού που παρεκκλίνει από εκείνον του παραρτήματος V, μέρος Γ, σημείο 13, της οδηγίας 2009/28/ΕΚ, περιλαμβάνοντας ακριβώς και τις εκπομπές από το χρησιμοποιούμενο καύσιμο.
                        
                     
                           —
                        
                        
                           Η παρέκκλιση από το παράρτημα V, μέρος Γ, σημείο 13, της οδηγίας 2009/28/ΕΚ αντιβαίνει στους διαδικαστικούς κανόνες που τίθενται με την εν λόγω οδηγία. Για την αναπροσαρμογή της μεθοδολογίας του παραρτήματος V της οδηγίας απαιτείται, βάσει του άρθρου 19, παράγραφος 7, δεύτερη περίοδος, της οδηγίας, υποχρεωτικώς η τήρηση της διαδικασίας που προβλέπεται στο άρθρο 25, παράγραφος 4, της οδηγίας. Η διάταξη αυτή παραπέμπει περαιτέρω στο άρθρο 5α, παράγραφοι 1 έως 4, και στο άρθρο 7 της αποφάσεως 1999/468/ΕΚ (2), τηρουμένων των διατάξεων του άρθρου 8 της ίδιας αποφάσεως, βάσει των οποίων απαιτείται σύγκληση κανονιστικής επιτροπής και η διενέργεια ελέγχου από το Ευρωπαϊκό Κοινοβούλιο και από το Συμβούλιο. Η επιλεγείσα μορφή της βραχυπρόθεσμης και άτυπης ανακοινώσεως ήταν παράνομη.
                        
                     
         
               2.
            
            
               Δεύτερος λόγος: Παραβίαση των αρχών του δικαίου της Ένωσης περί αναλογικότητας, ασφάλειας δικαίου και προστασίας της δικαιολογημένης εμπιστοσύνης λόγω του καθορισμού δυσανάλογα σύντομης μεταβατικής προθεσμίας για την υλοποίηση από τα συστήματα πιστοποιήσεως της μη συνάδουσας με την οδηγία μεθοδολογίας υπολογισμού μέχρι την 1η Σεπτεμβρίου 2017.
               
                           —
                        
                        
                           Η προστασία της δικαιολογημένης εμπιστοσύνης δεν διασφαλίζεται, καθότι οι προθεσμίες ως προς τη διαδικασία και τη συμμόρφωση είναι δυσανάλογα σύντομες.
                        
                     
                           —
                        
                        
                           Η παραβίαση της αρχής της ασφάλειας δικαίου έγκειται στις αδικαιολόγητες δυσκολίες συμμορφώσεως που δημιουργούνται.
                        
                     
         
      (1)  Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ 2009, L 140, σ. 16).
   
      (2)  1999/468/ΕΚ: Απόφαση του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (EE 1999, L 184, σ. 23).